L'impuls de l'electrificació rural a Catalunya ha estat present tradicionalment entre els eixos de la política energètica del Departament de Treball i Indústria mitjançant el Pla d'electrificació rural de Catalunya (PERC).
Així mateix, l'impuls de la gasificació per a àmbits territorials allunyats de la xarxa de gas natural forma part dels objectius de la política energètica del Departament de Treball i Indústria mitjançant el Pla per a la completa extensió de la gasificació de Catalunya (PLEGAC).
La Direcció General d'Energia i Mines ve duent una tasca d'anàlisi de les mancances d'electrificació rural i de gasificació en el territori i de les solucions tècniques per resoldre-les: electrificació tradicional, electrificació fotovoltaica per a consum propi, xarxes locals de gas canalitzat, amb l'objectiu de fomentar l'electrificació rural i la gasificació en aquells indrets que no disposin d'aquest servei i de contribuir així a l'equilibri territorial.
El Pla de l'energia de Catalunya 2006-2015, recentment aprovat pel Govern, dóna un nou impuls a les infraestructures elèctriques i gasístiques a l'àmbit rural.
D'acord amb la Llei 20/2005, de 29 de desembre, de pressupostos de la Generalitat de Catalunya per al 2006 (DOGC núm. 4541, de 29.12.2005); el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), modificat per la Llei 7/2004, de 16 de juliol, de mesures fiscals i administratives (DOGC núm. 4179, de 21.7.2004) i per la Llei 12/2004, de 27 de desembre, de mesures financeres (DOGC núm. 4292, de 31.12.2004), i d'acord amb la Llei 38/2003, de 17 de novembre, general de subvencions (BOE núm. 276, de 18.11.2003), modificada per la Llei 24/2005, de 18 de novembre, de reformes per a l'impuls a la productivitat (BOE núm. 277, de 19.11.2005);
Vist el Decret 190/2005, de 13 de setembre, de reestructuració parcial del Departament de Treball i Indústria (DOGC núm. 4470, de 15.9.2005);
Vist l'informe previ de l'Assessoria Jurídica i de la Intervenció delegada, a proposta de la Direcció General d'Energia i Mines i en ús de les atribucions que em són conferides,
S'obre la convocatòria per subvencionar l'execució d'obres d'instal·lació per al subministrament d'energia elèctrica en el medi rural en el Pla d'electrificació rural de Catalunya per a l'any 2006 (PERC-2006) i per subvencionar l'execució d'obres d'instal·lació per al subministrament de gas en el medi rural en el Pla per a la completa extensió de la gasificació de Catalunya per a l'any 2006 (PLEGAC-2006).
S'aproven les bases que han de regir aquesta convocatòria, les quals figuren a l'annex d'aquesta Ordre.
Quantitat màxima per a l'any 2006 i aplicació pressupostària
3.1 La quantitat màxima que es podrà destinar a aquestes subvencions per a l'any 2006 és de 3.920.000 euros per al Pla d'electrificació rural de Catalunya (PERC 2006) i de 1.100.000 euros per el Pla per a la completa extensió de la gasificació de Catalunya (PLEGAC-2006).
Aquestes subvencions aniran a càrrec de la partida número TI09 D/760.4000.00/6320 "Subvencions a projectes d'eficiència energètica, energies renovables i infraestructures energètiques" corresponent al pressupost del Departament de Treball i Indústria per a l'any 2006.
3.2 Les subvencions atorgades basant-se en aquesta Ordre reben cofinançament dels Fons Estructurals de la Unió Europea dins del marc de l'Objectiu 2 (2000-2006) a través del DOCUP de Catalunya.
Convocatòria per a l'any 2006: presentació de sol·licituds, terminis i òrgans competents.
4.1 El termini per a la presentació de sol·licituds i de la documentació corresponent serà de un mes comptat a partir de l'endemà de la publicació d'aquesta Ordre al DOGC.
4.2 Les sol·licituds han d'anar adreçades a la persona titular de la Direcció General d'Energia i Mines i s'han de formalitzar d'acord amb l'imprès normalitzat que es podrà obtenir a la pàgina web http://www.gencat.net/treballiindustria/.
Així mateix, la documentació necessària per a la presentació de la sol·licitud de subvenció es facilitarà a l'esmentada adreça d'Internet.
Les sol·licituds aniran acompanyades de la documentació que es detalla en la base 6 que consta en l'annex d'aquesta Ordre, i es presentaran preferentment a la seu de la Direcció General d'Energia i Mines (c.
Provença, 339, 08037 Barcelona, tel. 93.484.94.00), als serveis Territorials del Departament de Treball i Indústria a Girona, Lleida, Tarragona o les Terres de l'Ebre, o bé per qualsevol de les formes que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
4.3 Les actuacions s'han de dur a terme en el bienni 2005-2006.
4.4 Les sol·licituds es tramitaran d'acord amb el procediment de concurrència competitiva i seran valorades per la Comissió d'avaluació que preveu la base 8 que figura a l'annex d'aquesta Ordre i d'acord amb els criteris de valoració i la seva ponderació que estableix la mateixa base 8 que consta en l'annex d'aquesta Ordre.
4.5 La instrucció del procediment de concessió d'aquestes subvencions correspon a la Subdirecció General d'Energia.
La concessió de les subvencions correspon a la Direcció General d'Energia i Mines per delegació del conseller de Treball i Indústria.
4.6 El termini màxim per resoldre i notificar la resolució és de sis mesos comptadors a partir de l'endemà de la data de finalització del termini de presentació de les sol·licituds.
Transcorregut aquest termini, si no s'ha dictat i notificat resolució expressa, la sol·licitud s'entendrà desestimada per silenci administratiu, d'acord amb el que estableix l'article 3 de la Llei 23/2002, de 18 de novembre, per la qual s'adeqüen els procediments administratius en relació amb el règim del silenci administratiu.
4.7 La resolució d'atorgament de les subvencions es notificarà a les entitats beneficiàries mitjançant correu certificat amb justificant de recepció, amb indicació de la quantia de la subvenció atorgada i amb expressió de les condicions i els terminis per a la realització de l'actuació objecte de subvenció.
En el marc del procediment de concessió de subvencions previst en l'annex d'aquesta Ordre i en funció de les disponibilitats pressupostàries, la subvenció que s'atorgui es podrà referir a una part de la inversió sol·licitada.
4.8 Contra la resolució que es dicti, que exhaureix la via administrativa, es podrà interposar recurs contenciós administratiu davant la jurisdicció contenciosa administrativa en el termini de dos mesos comptadors des de l'endemà de la notificació de l'esmentada resolució, sens perjudici que, d'acord amb l'article 44 de la Llei 29/1998, de 13 de juliol, reguladora de la jurisdicció contenciosa administrativa, es vulgui interposar requeriment potestatiu previ davant l'òrgan competent en el termini de dos mesos a comptar des de l'endemà de dita notificació.
El Departament de Treball i Indústria durà a terme un estudi d'impacte sobre els resultats derivats de les subvencions regulades en aquesta Ordre i d'acord amb els objectius previstos.
Queden derogades l'Ordre de 17 de febrer de 2005, per la qual s'aproven les bases per a la inclusió d'obres per al subministrament d'energia elèctrica en el medi rural en el Pla d'electrificació rural de Catalunya, i s'obre la convocatòria per a l'any 2005 (PERC-2005), publicada al DOGC núm. 4332, de 28.2.2005, i l'Ordre TRI/70/2005, de 16 de febrer, per la qual s'aproven les bases per subvencionar l'execució d'obres d'instal·lació per al subministrament de gas en el medi rural dins del Pla per a la completa extensió de la gasificació de Catalunya i s'obre la convocatòria per a l'any 2005 (PLEGAC-2005), publicada al DOGC núm. 4332, de 28.2.2005.
Bases per subvencionar l'execució d'obres d'instal·lació per al subministrament d'energia elèctrica en el medi rural en el Pla d'electrificació rural de Catalunya i per subvencionar l'execució d'obres d'instal·lació per al subministrament de gas en el medi rural en el Pla per a la completa extensió de la gasificació de Catalunya..1 Objecte
Són objecte de l'atorgament d'aquestes subvencions les actuacions en el medi rural de Catalunya que incideixin directament en la millora de la qualitat de vida dels seus habitants o en el desenvolupament dels sectors agrícola i ramader, industrial o de serveis i que es puguin integrar en algun dels apartats següents:
1.1 Obres per al subministrament d'energia elèctrica per extensió o ampliació de les xarxes elèctriques existents.
Se n'exclouen les instal·lacions d'enllumenat destinades a il·luminar zones de domini públic.
1.2 Instal·lacions de generació d'energia elèctrica per a consum propi basades en l'energia solar fotovoltaica (sistemes aïllats).
1.3 Obres per al subministrament de gas per extensió o ampliació de les xarxes de gas existents o bé per la nova instal·lació o ampliació de les xarxes locals de gas canalitzat, a partir de dipòsits centralitzats de gas liquat del petroli o de gas natural liquat.
En queden excloses les instal·lacions de consum propi..2 Convocatòria
2.1 En funció de les disponibilitats pressupostàries i per resolució del conseller/a de Treball i Indústria, es publicaran al DOGC les convocatòries per a la presentació de sol·licituds, les quals contindran les determinacions establertes per la normativa d'aplicació.
2.2 A mesura que es produeixen renúncies o revocacions de les subvencions i en el supòsit que un cop resolta la convocatòria s'hagi esgotat l'import màxim destinat per a aquest exercici a les accions que regula aquesta Ordre, es podran assignar, amb l'import de les subvencions objecte de renúncia o revocació o amb el romanent que quedi, i mitjançant resolució del director general d'Energia i Mines per delegació del conseller de Treball i Indústria, nous atorgaments als projectes que no van arribar a obtenir subvenció i que, atesos els criteris de valoració que estableix aquesta Ordre, mantenien una posició immediatament posterior a la dels projectes subvencionats segons l'ordre de preferència establert, sempre que aquests projectes es puguin dur a terme en els terminis que estableix aquesta Ordre.
2.3 En el supòsit que, un cop resolta la convocatòria de les subvencions previstes en aquesta Ordre, no s'hagués esgotat l'import màxim destinat per a l'exercici corresponent, o en el cas que s'obtinguin fons addicionals destinats a les actuacions regulades en aquesta Ordre, amb el romanent que quedi o amb l'import d'aquests fons addicionals es podrà obrir una nova convocatòria per a la concessió de subvencions per al desenvolupament de les actuacions previstes en aquesta Ordre; l'atorgament d'aquestes subvencions estarà condicionat a l'existència de disponibilitat pressupostària per a aquesta finalitat..3 Destinataris/àries
3.1 Es poden acollir a les subvencions regulades per aquesta Ordre les corporacions locals.
3.2 Les entitats que vulguin obtenir la condició de beneficiàries hauran de complir amb els requisits següents:
No trobar-se en les circumstàncies recollides en l'article 13 de la Llei 38/2003, de 17 de novembre, general de subvencions.
Complir amb les obligacions tributàries i de Seguretat Social.
Complir els requisits que estableixen els articles 32.1, 32.3 i 36.4 de la Llei 1/1998, de 7 de gener, de política lingüística.
En el cas que tinguin 50 treballadors o més, complir l'obligació que estableixen l'article 38.1 de la Llei 13/1982, de 7 d'abril, d'integració social dels minusvàlids, d'acord amb l'article 7 i la disposició transitòria del Decret del Govern de la Generalitat de Catalunya 238/1987, de 2 de juliol, o aplicar les mesures alternatives d'acord amb el Reial decret 364/2005, de 8 d'abril, que regula el compliment alternatiu amb caràcter excepcional de la quota de reserva a favor dels treballadors amb discapacitat (BOE núm. 90, de 20.4.2005) o bé aplicar el que estableix el Decret 246/2000, de 24 de juliol (DOGC núm. 3196, de 2.8.2000)..4 Despeses subvencionables
El concepte de despesa al qual es podrà aplicar la subvenció és el cost de les obres d'electrificació i el cost de l'obra civil de gasificació.
S'exclou a tots els efectes l'IVA que gravi el valor d'aquesta despesa..5 Quantia màxima de la subvenció
5.1 Les obres podran gaudir d'una subvenció de fins al 50% del seu cost valorat amb el document "Preus indicadors per al Pla d'electrificació rural de Catalunya" o amb el document "Preus indicadors per al Pla per a la completa extensió de la gasificació de Catalunya", de l'exercici corresponent.
Excepcionalment, alguna obra seleccionada podrà rebre una subvenció del 80%, per raó del seu interès social i quan ho permetin les disponibilitats pressupostàries.
5.2 Un mateix projecte no podrà rebre subvencions concurrents de diferents fons estructurals de la Unió Europea..6 Documentació a presentar
6.1 Les sol·licituds per a l'obtenció de les subvencions regulades en aquesta Ordre, adreçades a la persona titular de la Direcció General d'Energia i Mines, s'hauran de formalitzar en l'imprès normalitzat que es podrà obtenir a la pàgina web http://www.gencat.net/treballiindustria/ i es presentaran, per duplicat, juntament amb la documentació que correspongui d'acord amb el que estableix l'apartat següent d'aquesta Ordre, en el termini que anualment estableixi la convocatòria corresponent a la seu de la Direcció General d'Energia i Mines o a les dels Serveis Territorials del Departament de Treball i Indústria, les adreces de les quals es poden obtenir a la mateixa pàgina web.
Sens perjudici del que s'ha exposat, també es podran presentar en qualsevol de les formes que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
6.2 Juntament amb la sol·licitud, s'adjuntarà la documentació següent:
a) Avantprojecte de la instal·lació (per duplicat).
L'avantprojecte ha de contenir una memòria, uns plànols i un pressupost.
En el cas que l'obra s'hagi executat l'any 2005, cal aportar el projecte executiu (per duplicat i si escau) en substitució de l'avantprojecte.
b) Declaració de l'existència d'altres subvencions o ajudes, sol·licitades a qualsevol administració i/o entitat pública o privada, nacionals o internacionals per al projecte, amb indicació del programa al qual s'acull, de la quantia sol·licitada, del percentatge que suposen del cost total de projecte, de si es troben en fase de sol·licitud o concessió i amb càrrec a quina entitat pública o privada s'han sol·licitat o atorgat.
En cas de no haver sol·licitat altres subvencions, caldrà adjuntar una declaració responsable en aquest sentit.
Aquestes declaracions s'inclouen dins de l'imprès de sol·licitud de subvenció.
c) Acord de l'òrgan col·legiat competent de la corporació local pel qual s'acorda sol·licitar la subvenció i es faculta el/la representant o càrrec per fer-ho.
d) Sol·licitud de transferència bancària per a pagaments de la Tresoreria de la Generalitat de Catalunya, d'acord amb el model que consta a l'adreça d'Internet http://www.gencat.net/economia/pressupostos/transfer.doc.
e) Declaració conforme les obres, locals o centres reuneixen, si s'escau, els requisits que estableixen els articles 32.1, 32.3 i 36.4 de la Llei de política lingüística.
f) Declaració expressa conforme no s'incorre en cap dels supòsits que preveu l'article 13 de la Llei 38/2003, de 17 de novembre, general de subvencions.
g) Declaració del compliment de la quota de reserva per a la integració social de disminuïts, establerta en un 2% per a les empreses amb 50 treballadors o més, o declaració conforme s'apliquen les mesures alternatives, d'acord amb el que disposen el Reial decret 346/2005, de 8 d'abril (BOE de 20.4.2005) i el Decret 246/2000, de 24 de juliol (DOGC núm. 3196, de 2.8.2000).
h) Certificat acreditatiu d'estar al corrent de les obligacions tributàries emès per l'Agència estatal d'administració tributària a l'any 2006.
Aquest certificat l'obtindrà directament la Subdirecció General d'Energia via telemàtica, a través del Departament d'Economia i Finances, previ consentiment de la persona interessada.
i) Certificat acreditatiu d'estar al corrent amb la Seguretat Social emès per la Tresoreria general de la Seguretat Social a l'any 2006 o fotocòpia compulsada.
6.3 En el cas en què l'avantprojecte, projecte executiu o sol·licitud de transferència bancària ja es trobin en poder del Departament de Treball i Indústria; en aplicació del que preveu l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, la seva aportació es pot substituir per una declaració responsable de l'entitat sol·licitant conforme no hi ha hagut modificacions en la data de presentació de la sol·licitud, fent constar el lloc, la data i l'òrgan davant el qual es va presentar la documentació.
En el cas que sí s'haguessin produït modificacions en la documentació presentada, hagi prescrit el seu període de vigència o hagin transcorregut més de 5 anys des de la finalització del procediment pel qual es va lliurar, s'haurà de presentar necessàriament la nova documentació..7 Esmena i millora de la sol·licitud
Examinades les sol·licituds presentades, si no reuneixen els requisits que estableix aquesta Ordre o bé els manca documentació, o bé es considera convenient esmenar-les, modificar-les o millorar-les, es requerirà l'interessat a esmenar el defecte, modificar i millorar els termes de la sol·licitud o presentar la documentació requerida, en el termini de deu dies, d'acord amb el que estableix l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, amb la indicació que, si no ho fa, es considerarà que ha desistit de la sol·licitud, amb la resolució prèvia corresponent..8 Procediment de concessió de les subvencions
8.1 El procediment de concessió de les subvencions que regula aquesta Ordre es tramitarà en règim de concurrència competitiva.
La instrucció del procediment de concessió d'aquestes subvencions correspon a la Subdirecció General d'Energia.
8.2 Per a la valoració i la comparació de les sol·licituds presentades, es constituirà una Comissió Tècnica d'Avaluació integrada pel subdirector general d'Energia, que la presidirà, per un representant de cadascun dels serveis territorials del Departament de Treball i Indústria i per un representant de la Direcció General d'Energia i Mines, que actuarà a la vegada com a membre de la comissió i com a secretari.
8.3 La Comissió Tècnica d'Avaluació que preveu l'apartat anterior, tenint en compte els criteris d'atorgament i la ponderació que preveu la base 8, elaborarà una acta en la qual es concreti el resultat de l'avaluació efectuada.
8.4 A la vista dels expedients i de l'acta emesa per la Comissió Tècnica d'Avaluació, el subdirector general d'Energia elevarà la proposta de resolució a la persona titular de la Direcció General d'Energia, la qual emetrà la resolució que correspongui, per delegació del conseller de Treball i Indústria, degudament motivada, amb el tràmit d'audiència previ, del qual es podrà prescindir quan no figurin en el procediment ni es tinguin en consideració altres fets o altres al·legacions o proves que les presentades pels interessats.
8.5 El termini màxim per resoldre i notificar la resolució que es dicti és de sis mesos comptadors des de l'endemà de la data de finalització del termini de presentació de les sol·licituds que es fixi a cada convocatòria.
Transcorregut aquest termini, si no s'ha dictat i notificat la resolució expressa, la sol·licitud s'entendrà desestimada per silenci administratiu, d'acord amb el que estableix l'article 3 de la Llei 23/2002, de 18 de novembre, per la qual s'adeqüen els procediments administratius en relació amb el règim del silenci administratiu.
8.6 La resolució de concessió o denegació de la subvenció contindrà, com a mínim, la identificació de l'entitat sol·licitant, l'import de la subvenció que s'atorga amb expressió de les condicions i els terminis per a la realització de l'actuació objecte de subvenció.
En el marc del procediment de concessió d'aquestes subvencions, i en funció de les disponibilitats pressupostàries, la subvenció que s'atorgui es podrà referir a una part de la inversió sol·licitada.
8.7 La resolució de concessió o denegació de la subvenció, degudament motivada, es notificarà a l'entitat interessada.
La notificació s'haurà de cursar per qualsevol mitjà que permeti tenir constància de la seva recepció, d'acord amb el que disposen els articles 58 i 59 de la Llei 30/1992, de 26 de novembre, de règim jurídic de les administracions públiques i del procediment administratiu comú.
8.8 Contra la resolució que es dicti, que exhaureix la via administrativa, es podrà interposar recurs contenciós administratiu davant la jurisdicció contenciosa administrativa en el termini de dos mesos comptadors des de l'endemà de la notificació de l'esmentada resolució, sens perjudici que, d'acord amb l'article 44 de la Llei 29/1998, de 13 de juliol, reguladora de la jurisdicció contenciosa administrativa, es vulgui interposar requeriment potestatiu previ davant l'òrgan competent en el termini de dos mesos a comptar des de l'endemà de dita notificació.
8.9 Criteris de valoració i ponderació.
Els criteris que regiran l'avaluació de les sol·licituds i de la documentació que es presenti per a l'obtenció d'aquestes subvencions i la seva ponderació són els següents:
a) L'interès social dins del marc local o comarcal (nombre i tipus d'habitatges electrificats o gasificats i/o foment del desenvolupament agrícola i ramader, industrial o del sector serveis).
Es valorarà la proporcionalitat entre la inversió prevista i l'interès social (valor: 10 punts).
b) El foment de l'equilibri energètic territorial de Catalunya (valor: 10 punts).
c) El grau de maduració i definició del projecte.
En aquest sentit, es valorarà l'acreditació per part del sol·licitant de fet que disposa del finançament complementari necessari per executar l'obra i, si escau, dels permisos de pas i dels permisos ambientals (valor: 5 punts)..9 Revisió
Es podran revisar les subvencions ja concedides i, en especial, modificar-ne la resolució de concessió en el cas d'alteració de les condicions o de l'obtenció concurrent d'altres subvencions..10 Obligacions de les entitats beneficiàries
Les entitats beneficiàries de les subvencions que regula aquesta Ordre resten sotmeses a les obligacions comunes següents:
10.1 Complir l'objectiu, executar el projecte o realitzar l'activitat que fonamenta la concessió de la subvenció, i acreditar-ho davant del Departament de Treball i Indústria.
10.2 Fer-se responsable de la correcta execució del projecte, per la qual cosa s'haurà d'assegurar que la instal·lació està dissenyada correctament, que disposarà dels permisos corresponents i que serà executada i posada en servei d'acord amb la normativa aplicable.
10.3 Sotmetre's a les actuacions de comprovació que corresponguin a la Direcció General d'Energia i Mines o als serveis territorials del Departament de Treball i Indústria i a les de control de l'activitat econòmica financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, aportant tota la informació que li sigui requerida en l'exercici de les actuacions anteriors.
10.4 Comunicar a la Direcció General d'Energia i Mines l'obtenció d'altres subvencions, ingressos o recursos, per a la mateixa finalitat, procedents de qualsevol de les administracions o entitats públiques o privades, nacionals o internacionals, i les alteracions de les condicions per a les quals es va atorgar la subvenció.
Aquesta comunicació es farà tan aviat com es conegui i, en tot cas, abans de la justificació de l'aplicació.
10.5 Sol·licitar al Departament de Treball i Indústria qualsevol canvi que, dins de la mateixa finalitat, es pugui produir en la destinació de la subvenció.
Caldrà resolució expressa del director general d'Energia i Mines per delegació del conseller de Treball i Indústria per modificar qualsevol de les condicions que van motivar la resolució d'atorgament de la subvenció que s'entendrà desestimatòria transcorreguts 60 dies hàbils comptats des de la recepció de la sol·licitud d'autorització sense resolució expressa.
10.6 Informar de totes les incidències relatives a les actuacions subvencionades.
10.7 Conservar els documents justificatius de l'aplicació dels fons rebuts, inclosos els documents electrònics, en tant que puguin ser objecte de les actuacions de comprovació i control.
10.8 Reintegrar els fons percebuts en cas de revocació d'acord amb la base 15 d'aquest annex.
10.9 No trobar-se en els supòsits de l'article 13 de la Llei 38/2003, de 17 de novembre, general de subvencions (BOE núm. 276, de 18.11.2003).
10.10 Complir amb els requisits que estableixen els articles 32.1, 32.3 i 36.4 de la Llei 1/1998, de 7 de gener, de política lingüística (DOGC núm. 2553, de 7.1.1998).
10.11 Complir l'obligació que estableixen l'article 38.1 de la Llei 13/1982, de 7 d'abril, d'integració social dels minusvàlids o aplicar les mesures alternatives.
10.12 Per percebre la subvenció, les entitats beneficiàries s'obliguen a col·locar en un lloc prou visible un cartell de dimensions en consonància amb la importància de la realització, sobre fons blanc, amb el següent text en negre:
Pla d'electrificació rural de Catalunya o Pla per a la completa extensió de la gasificació de Catalunya.
"Instal·lació subvencionada pel Departament de Treball i Indústria de la Generalitat de Catalunya".
Logotip de la Generalitat de Catalunya.
10.13 Acreditar amb anterioritat que es dicti la proposta de resolució de concessió que es troba al corrent del compliment de les obligacions tributàries i amb la Seguretat Social.
La Tresoreria de la Generalitat de Catalunya ha de comprovar, amb caràcter previ al pagament de les subvencions, el compliment de totes les obligacions tributàries o d'altre tipus, davant la Generalitat de Catalunya, i en cas d'incompliment, s'haurà d'iniciar el procediment de compensació dels crèdits que ha de percebre el beneficiari fins que satisfaci els deutes pendents..11 Justificació
11.1 L'entitat titular de la subvenció haurà de presentar als corresponents serveis territorials del Departament de Treball i Indústria o a la Direcció General d'Energia i Mines, des de la finalització de l'obra i, en tot cas, abans del 30 de novembre de 2006, els documents següents:
a) Còpia del projecte executiu (si escau) per a aquelles obres iniciades el 2006 (per duplicat).
b) Certificació d'obra que contindrà la relació d'unitats d'obra emprades valorades amb el document "Preus indicadors per al PERC" o amb el document "Preus indicadors per al Pla per a la completa extensió de la gasificació de Catalunya" de l'exercici corresponent que es posarà a disposició dels sol·licitants a l'adreça d'internet http://www.gencat.net/treballiindustria/.
11.2 Quan l'activitat subvencionada s'hagi finançat, a més de la subvenció, amb fons propis o d'altres subvencions o recursos, a la justificació s'haurà d'acreditar l'import, la procedència i l'aplicació dels fons esmentats a l'activitat subvencionada.
11.3 El director general d'Energia i Mines podrà prorrogar excepcionalment el termini de justificació de la despesa, d'ofici o a instància de l'entitat beneficiària de la subvenció, sempre que aquesta ho comuniqui a la Direcció General d'Energia i Mines abans del 30 de novembre de 2006, si concorren circumstàncies que així ho aconsellin i sense que suposi la pròrroga en l'execució de les activitats i/o inversions..12 Seguiment i control
12.1 Els corresponents serveis territorials del Departament de Treball i Indústria o la Direcció General d'Energia i Mines comprovaran la realització de les obres per garantir que les entitats beneficiàries donen una destinació correcta a les subvencions i per determinar el compliment de les condicions i els requisits que van donar lloc a l'atorgament, així com de les obligacions establertes.
12.2 Les entitats beneficiàries de les subvencions resten obligades a sotmetre's a les actuacions de comprovació de l'entitat concedent, a les de control de l'activitat economicofinancera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents.
12.3 Les entitats beneficiàries estaran sotmeses als controls financers que corresponguin, d'acord amb el que estableixen els articles 45 i 46 de la Llei 38/2003, de 17 de novembre, general de subvencions, sobre tramitació, justificació i control de subvencions.
12.4 Les funcions de control es faran d'ofici o a instància de la persona interessada, d'acord amb la Llei 30/1992, de 26 de novembre, de règim jurídic de les administracions públiques i del procediment administratiu comú..13 Forma de pagament
El pagament de la subvenció es tramitarà un cop justificada l'execució de l'obra subvencionada i realitzades les actuacions de seguiment i control necessàries en els termes que estableixen les bases 11 i 12..14 Incompliment, causes de revocació i procediment
14.1 L'entitat beneficiària de la subvenció és responsable de la correcta execució del projecte, per la qual cosa s'haurà d'assegurar que la instal·lació està dissenyada correctament, que disposarà dels permisos corresponents i que serà executada i posada en servei d'acord amb la normativa aplicable.
La contravenció de qualsevol d'aquests aspectes podrà ser considerada causa d'incompliment de les condicions d'atorgament de la subvenció.
14.2 Si els titulars no compleixen les condicions d'atorgament de la subvenció per causes que els siguin directament imputables, la subvenció es reduirà en proporció a l'incompliment esmentat, sens perjudici que l'òrgan concedent en disposi la revocació total, en cas de no poder assolir els objectius de la subvenció.
14.3 Són causes de revocació i es procedirà a la revocació total o parcial de la subvenció, i si s'escau al reintegrament de les quantitats percebudes indegudament, amb l'interès legal, des del moment del pagament de la subvenció i fins a la data en què s'acordi la procedència del reintegrament, d'acord amb el que preveuen els articles 99 i 100 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i l'article 37 de la Llei 38/2003, de 17 de novembre, general de subvencions, les següents:
a) Obtenció de la subvenció falsejant les condicions requerides o ocultant aquelles que ho haguessin impedit.
b) Incompliment total o parcial del projecte que fonamenta la concessió de la subvenció.
c) Incompliment de l'obligació de justificació o justificació insuficient, en els termes que estableix l'article 30 de la Llei 38/2003, de 17 de novembre, general de subvencions, i en aquesta Ordre.
d) Incompliment per part dels beneficiaris de l'obligació d'adoptar mesures de difusió per tal de donar l'adequada publicitat al caràcter públic del finançament del programa.
e) Incompliment, si s'escau, del que estableixen els articles 32.1, 32.3 i 36.4 de la Llei 1/1998, de 7 de gener, de política lingüística.
f) Incompliment de l'obligació que estableixen l'article 38.1 de la Llei 13/1982, de 7 d'abril, d'integració social dels minusvàlids o de l'aplicació de les mesures alternatives.
g) Resistència, excusa, obstrucció o negativa a qualsevol de les actuacions de comprovació i control que estableix la base 12, així com l'incompliment de les obligacions comptables, registrals o de conservació de documents quan d'això es derivi la impossibilitat de verificar la utilització donada dels fons percebuts, l'incompliment de l'objectiu i la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals.
h) Incompliment de les obligacions imposades per l'Administració als beneficiaris, així com dels compromisos assumits per aquests amb motiu de la concessió de la subvenció, sempre que afectin la manera com s'han d'aconseguir els objectius, fer l'activitat, executar el projecte o adoptar el comportament que fonamenta la concessió de la subvenció, o hi facin referència.
i) Incompliment de les obligacions imposades per l'Administració als beneficiaris, així com dels compromisos assumits per aquests, amb motiu de la concessió de la subvenció, diferents dels anteriors, quan d'això derivi la impossibilitat de verificar la destinació donada als fons percebuts, el compliment de l'objectiu, la realitat i la regularitat de les activitats subvencionades, o la concurrència de subvencions, ajuts, ingressos o recursos per a la mateixa finalitat, procedents de qualsevol Administració o ens públics o privats, nacionals, de la Unió Europea o d'organismes internacionals.
j) Per l'excés obtingut sobre el cost de l'activitat desenvolupada, quan l'import de la subvenció sigui d'una quantitat que, aïlladament o en concurrència amb subvencions d'altres entitats públiques o privades, nacionals o internacionals, superi el cost que ha de desenvolupar el beneficiari.
14.4 Si, com a conseqüència de qualsevol de les actuacions de comprovació i control, es constata que s'ha produït alguna de les causes de revocació esmentades anteriorment, s'iniciarà la tramitació del corresponent procediment de revocació, d'acord amb el que estableixen els articles 98 i 100 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, modificat per la Llei 12/2004, de 27 de desembre, de mesures financeres, el qual ha de concloure en el termini de 6 mesos des de la data en què s'hagi notificat la resolució d'inici d'expedient.
La resolució d'inici d'expedient esmentada es notificarà a l'entitat beneficiària per tal que en el termini de 10 dies pugui formular les al·legacions que consideri necessàries o pugui proposar els mitjans de prova que consideri oportuns.
14.5 Posteriorment, i immediatament abans que es redacti la proposta de resolució, s'atorgarà a l'interessat el tràmit d'audiència corresponent per tal que en el termini de deu dies pugui al·legar i presentar els documents i les justificacions que consideri oportunes.
14.6 Transcorregut el termini esmentat, el director general d'Energia i Mines, per delegació del conseller de Treball i Indústria, a proposta del subdirector general d'Energia, emetrà la resolució corresponent, i reclamarà el reintegrament total o parcial de les quantitats percebudes indegudament i exigirà els interessos que corresponguin, d'acord amb la normativa d'aplicació.
14.7 D'acord amb l'article 104 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en la redacció donada per la Llei 12/2004, de 27 de desembre, de mesures financeres, la resolució que dicti la persona titular de la Direcció General d'Energia i Mines per delegació del conseller de Treball i Indústria exhaureix la via administrativa i es podrà impugnar davant l'ordre jurisdiccional contenciós administratiu en el termini de dos mesos a comptar a partir de l'endemà de la seva notificació, sens perjudici que pugui interposar requeriment potestatiu previ davant de l'òrgan competent, d'acord amb l'article 44 de la Llei 29/1998, de 3 de juliol, en el termini de dos mesos a comptar a partir de l'endemà de la seva notificació..15 Renúncia
Els beneficiaris també poden renunciar de forma expressa, total o parcialment, a les subvencions atorgades.
A aquest efecte, el director general d'Energia i Mines, per delegació del conseller de Treball i Indústria, dictarà la resolució corresponent..16 Infraccions i sancions
A aquestes subvencions els serà aplicable el règim d'infraccions i sancions establert pels capítols I i II del títol IV de la Llei 38/2003, de 17 de novembre, general de subvencions (BOE núm. 276, de 18.11.2003), així com el que s'estableix als articles 101 i següents del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, en tot el que no s'hi oposi..17 Invalidesa de la concessió
Les causes de nul·litat i anul·labilitat són les que estableix l'article 36 de la Llei 38/2003, de 17 de novembre, general de subvencions (BOE núm. 276, de 18.11.2003), i es procedirà d'acord amb el que estableix aquest article..18 Publicitat de les subvencions
18.1 D'acord amb l'article 18 de la Llei 38/2003, de 17 de novembre, general de subvencions, i l'article 94.6 del Text refós de la Llei de finances públiques de Catalunya, quan les subvencions concedides, considerades individualment, siguin d'un import igual o superior a 3.000 euros, la persona titular de la Direcció General d'Energia i Mines donarà publicitat dels atorgaments d'aquestes subvencions mitjançant la seva publicació en el Diari Oficial de la Generalitat de Catalunya i en el tauler d'anuncis de la Direcció General d'Energia i Mines (c.
Provença, 339, 08037 Barcelona), tot indicant la convocatòria, el programa i el crèdit pressupostari al qual s'ha imputat, el beneficiari, la quantitat concedida i la/les finalitat/s de la subvenció.
18.2 En el supòsit que la quantia de les subvencions concedides sigui inferior a 3.000 euros, la publicitat es farà mitjançant l'exposició de les subvencions atorgades en el tauler d'anuncis esmentat a l'apartat anterior..19 Règim jurídic
En tot el que no preveuen les bases reguladores d'aquesta Ordre, cal atenir-se al que estableixen el capítol 9 del Text refós de la Llei de finances públiques de Catalunya aprovat mitjançant el Decret legislatiu 3/2002, de 24 de desembre, i la Llei 38/2003, de 17 de novembre, general de subvencions (BOE núm. 276, de 18.11.2003), en tot allò que tingui la consideració de bàsic.